Groot ontwrigting in Wes-Kaap verwag weens taxi-stilstandArgieffoto Grootskaalse ontwrigting word Maandag en Dinsdag in die Wes-Kaap verwag weens die taxivereniging Santaco wat te kenne gegee het dat hy sy dienste vir die twee dae gaan onttrek. Volgens Santaco is daar ’n gebrek aan prioritisering rakende transformasie in die openbare vervoersektor in die provinsie. Daar word onder meer geëis dat die verordening waarvolgens taxi’s geskut word, hersien word en dat die Blue Dot-taxiprogram voortgesit word. Die provinsiale regering word ook versoek om hom te verbind tot pogings om die taxibedryf te formaliseer. Sowat twee miljoen Wes-Kapenaars maak daagliks van taxivervoer gebruik. Daylin Mitchell, Wes-Kaapse LUR vir mobiliteit, het gesê die Blue Dot-aansporingsprogram kan slegs voortgesit word indien daar befondsing van die nasionale regering is. Mitchell het Santaco versoek om nie met sy wegbly-aksie voort te gaan nie. Hy het egter gewaarsku dat hy nie sal huiwer om op te tree nie indien die optrede met enige misdadigheid gepaardgaan. Die Wes-Kaapse polisie is op ’n hoë gereedheidsgrondslag en sal beamptes ontplooi ten einde wet en orde te handhaaf te midde van moontlike ontwrigtings en geweld. (Argieffoto: Maroela Media) Daar is ook groot kommer oor die invloed wat die wegbly-aksie op die matriekeindeksamen kan hê. Volgens die Wes-Kaapse onderwysdepartement word altesaam 32 868 matrikulante wat Maandag lewenswetenskappe moet skryf geraak terwyl 27 154 matrikulante Dinsdag geografie moet skryf. Die departement het gebeurlikheidsplanne gereed om die moontlike impak te versag. Matrikulante is versoek om alternatiewe vervoerplanne te maak en skole sal waar moontlik alternatiewe vervoer verskaf. Daar is ook planne gereed vir matrikulante wat ondanks hul beste pogings nie hul aangewese skryflokaal sal kan bereik nie. Dié leerders word versoek om net by hul naaste skryflokaal uit te kom. Daar sal genoeg vraestelle, skryfbehoeftes en opsieners by alle lokale wees. David Maynier, Wes-Kaapse LUR vir onderwys, het daarop gewys dat matrieks reeds vanjaar baie leergeleenthede weens beurtkrag misgeloop het en het ’n beroep op Santaco gedoen om sy wegbly-aksie uit te stel.